作者:劉德秀
標題:賀新郎
內容:雨沐秋榮薄。瑩湖光、琉璃千頃，浪平如削。步繞湖邊佳絕處，時湧瓊樓珠閣。記一一、經行皆昨。十萬人家空翠裡，借姮娥、玉鑑相依約。卷霧箔，飛煙幕。天機雲錦才收卻。放芙蓉、岸花十里，翠紅成幄。向晚買舟撐月去，笑引銀漢共酌。醉欲起、騎鯨碧落。試喚坡仙哦妙句，問淡妝、此夕如何著。只雲月，是梳掠。